Aftrekplek: Trek af by die Waterwiel Bakhuis
JY LEES NOU Aftrekplek: Trek af by die Waterwiel Bakhuis
Aftrekplek: Philipstown-koffiewinkel, Noord-Kaap
Die Waterwiel Bakhuis.
Driekie Venter van Phalaborwa het in 2017 aan ons geskryf oor hierdie aftrekplek op Trompsburg waar die eienaars nog ou familieresepte inspan om pasteie en melktert te bak. Ruim tyd in op jou reisskedule om hier stil te hou.
Een vakansie het ons op die N1 teruggery huis toe uit die Kaap. Hier rondom Colesberg wou ons stilhou om iets te eet, maar die Shell Ultra en die Engen is toegeparkeer – dit was 30 Desember. Ek loer op Google en die Waterwiel Bakhuis op Trompsburg in die Vrystaat klink belowend.
Daar gekom, draai 'n waterwiel waar die water elke keer saggies terugplons in 'n poeletjie. Die kleurryke winkeltjie lyk soos die huisie waarop Hansie en Grietjie moet afgekom het.
Hier bak die eienaar alles self – van die beste pasteie, kerrie-en-rys, vetkoek en maalvleis... Hy is ook 'n melktertmeester van formaat; hy bak nie die terte wat mense vandag aan jou verkoop wat so styf soos tennisballe is nie, maar daardie wat Ouma en Oumagrootjie nog gebak het.
Die koeksisters is só vars, die stroop loop weerskante van jou mond af, maar hou plek vir die jêmtertjies, nè. Sorg dat die Waterwiel Bakhuis op jou toerplan is as jy weer op die N1 ry.